เรื่องร้องเรียน: เรียน กรุงเทพมหานคร  วันนี้ดิฉัน และสามีได้เข้าไปใช้บริการที่สำนักงานเขตวังทองหลาง เพื่อไปเปลี่ยนชื่อ และเปลี่ยนนามสกุล โดยดิฉันได้มีความประสงค์ที่จะเปลี่ยนนามสกุลตามนามสกุลใหม่ของสามีดิฉัน ซึ่งโดยปกติแล้วการเปลี่ยนชื่อ และนามสกุล สามารถเปลี่ยนได้ตามเขตที่อยู่ ซึ่งดิฉัน และสามีมีที่อยู่เขตวังทองหลาง  แต่เมื่อแจ้งความประสงค์นั้นไป กลับถูกทางเจ้าหน้าที่ปฏิเสธ และแจ้งว่าต้องให้ดิฉัน และสามีเดินทางไปบันทึกเพิ่มเติมทะเบียนสมรสว่าต้องการใช้นามสกุลสามี โดยต้องเดินทางไปที่เขตที่เราจดทะเบียนสมรสกัน ซึ่งอยู่เขตราชเทวี  เมื่อได้รับแจ้งเช่นนั้น เราทั้งคู่จึงเอะใจเล็กน้อย เพราะเท่าที่ทราบมา สามารถให้ฝ่ายสามีเซ็นยินยอมให้ได้เลย ไม่น่าจะต้องกลับไปที่เขตที่จดทะเบียนสมรสกัน แต่ทางเจ้าหน้าที่ของเขตวังทองหลางก็ยังยืนยัน ว่าต้องกลับไปบันทึกที่ต้นทางเท่านั้น  เมื่อดิฉันได้ไปถึงเขตราชเทวีที่เราจดทะเบียนสมรสกัน ทางเจ้าหน้าที่เขตแจ้งว่า ตามจริงแล้วทางเขตวังทองหลาง สามารถดำเนินการให้ได้เลย ไม่มีเงื่อนไขห้ามอะไร  ซึ่งเหตุการณ์ดังกล่าว ทำให้ดิฉันเสียเวลาเป็นอย่างมาก เพราะต้องลางาน และวางแผนว่าน่าจะเสร็จสิ้นครบทุกอย่างในครึ่งวัน เราอยู่ในยุคที่มีอินเตอร์เน็ต ข้อมูลทุกอย่าง ก็น่าจะเชื่อมต่อกันได้ แล้วการถูกเจ้าหน้าที่ปฏิเสธการบริการเช่นนี้มันเสียทั้งความรู้สึก และปัญหาใหญ่สุดคือเสียเวลาในการทำงาน แล้วดิฉันต้องลางานเพิ่มอีก 1 วัน  เหตุการณ์แบบนี้ไม่ควรจะเกิดขึ้นนะคะ ดิฉันทำงานเอกชน มีหน้าที่รับผิดชอบในมือ โปรดเห็นใจด้วยค่ะ  #สิ่งที่อยากให้ปรับปรุง ทางเจ้าหน้าที่ควรอัพเดตข้อมูล ขั้นตอน เงื่อนไขในการทำงานด้วย มนุษย์เงินเดือนอย่างเราเสียภาษีให้ประเทศเยอะมากๆ และต้องการเห็นการทำงานที่มีประสิทธิภาพ ไม่ใช่ทำเพื่อให้ผ่านๆ ไปค่ะ   #เรื่องที่ประทับใจ สำนักงานเขตราชเทวี บริการดีมาก ตอนเราทั้งคู่ไปจดทะเบียนสมรสกัน เจ้าหน้าที่ให้การบริการดีมากๆ มาวันนี้มาตราฐานก็ยังเหมือนเดิม พร้อมทั้งให้คำแนะนำ ช่วยเหลืออย่างเต็มที่  หวังว่าเรื่องนี้จะได้รับการแก้ไข ขอบคุณค่ะ
การดำเนินการของเจ้าหน้าที่: ฝ่ายทะเบียน  สำนักงานเขตวังทองหลาง ขอเรียนแจ้งว่า กรณีที่เกิดขึ้นได้ดำเนินการตรวจสอบแล้วพบว่าเจ้าหน้าที่ได้แนะนำให้คู่สมรสไปบันทึกเพิ่มเติมเรื่องข้อตกลงการใช้ชื่อสกุลภายหลังการสมรสในทะเบียนสมรสที่ได้จดบันทึกไว้ ณ สำนักงานเขตราชเทวีก่อน เพื่อนำมาประกอบการดำเนินการเปลี่ยนชื่อสกุล ตามสามี ซึ่งเจ้าหน้าที่ผู้ปฏิบัติงานขาดความเข้าใจในขั้นตอนการปฏิบัติงาน ทำให้มีการแนะนำขั้นตอนที่คลาดเคลื่อน ทั้งนี้ ฝ่ายทะเบียนได้กำชับเจ้าหน้าที่ผู้ปฏิบัติงาน ให้ปฏิบัติหน้าที่ด้วยความตั้งใจและศึกษาระเบียบ กฎหมาย ตลอดจนขั้นตอนการปฏิบัติงานให้ถูกต้อง เพื่อให้ประชาชนได้รับความสะดวก รวดเร็ว พร้อมนี้ต้องขออภัยท่านมา ณ โอกาสนี้ และขอขอบคุณสำหรับคำติชม ข้อเสนอแนะเพื่อปรับปรุงการให้บริการต่อไป
ความเห็นของผู้แจ้ง: ขอบคุณที่ดำเนินการช่วยเหลือในการดำเนินการให้ในวันศุกร์ / วันจันทร์ที่ผ่านมานะคะ คนเราสามารถเข้าใจผิด และคลาดเคลื่อนได้ค่ะ และขอบคุณทีมงานที่ประสานงานอัพเดตข้อมูลขั้นตอนการดำเนินการให้ทางเจ้าหน้าที่เขตวังทองหลางเพื่อปฏิบัติงานได้อย่างเต็มที่ต่อไปนะคะ
พื้นที่: แขวงสะพานสอง เขตวังทองหลาง กรุงเทพมหานคร